Onsdag den 6. og onsdag den 13. december kommer gadebilledet i øgaderne i Aalborg til at se lidt anderledes ud end normalt. Nordjyllands Politi afholder nemlig øvelse. i området, og derfor vil man de to dage i tidsrummet 12-17 kunne høre og se udrykningskøretøjer, ligesom man vil kunne se bevæbnede politifolk bevæge sig rundt. De to øvelser vil foregå omkring krydset ved Fyensgade og Bonnesensgade. - Der vil være en del politifolk i gaderne under øvelserne begge dage – og de vil være iklædt taktisk udrustning samt særlige våben, blandt andet maskinpistoler. Det kan se lidt voldsomt med bevæbnet politi i gadebilledet, men der er altså kun tale om en øvelse, siger den ansvarlige politikommissær Mads Hesselund. Ofte må netop politi-øvelser holdes i byer, fordi det giver realistiske omgivelser for betjentene at operere i. - Vi håber, at borgerne bærer over med de gener, det måtte give. Øvelser skal sikre, at politikollegerne holder politihåndværket skarpt, siger Mads Hessellund. Der vil blive opsat skilte påskrevet ’politiøvelse’ i området.

Opsummering:
De næste to onsdage vil der være ekstra meget politi i øgaderne i det centrale Aalborg.